VYAKUSAZGIRAPO
Kasi Zuŵa la Ceruzgo Ni Vici?
KASI mukughanaghana kuti Zuŵa la Ceruzgo lizamuŵa wuli? Ŵanthu ŵanandi ŵakughanaghana kuti, munthu waliyose wazamwimilira panthazi pa mpando wa Ciuta na kweruzgika. Awo ŵakacitanga viwemi ŵazamuluta ku paradiso kucanya, ndipo awo ŵakacitanga viheni ŵazamuluta ku moto wambura kuzimwa. Kweni Baibolo likuyowoya vyakupambana comene na ivyo ŵanthu ŵakughanaghana pa nkhani iyi. Mazgu gha Ciuta ghakulongosora kuti, Zuŵa la Ceruzgo ni nyengo yakofya yayi, kweni ni nyengo ya cilindizga ciwemi na mupumulo.
Pa lemba la Civumbuzi 20:11, 12, tikuŵazga umo mpositole Yohane wakalongosolera Zuŵa la Ceruzgo: “Nkhawona cizumbe [mpando wacifumu] cikuru cituŵa, na Mweneuyo wakakhalapo, mweneuyo caru na kucanya vikacimbira cisko cake; ndipo kukavisangikira malo cara. Ndipo nkhawona ŵakufwa, ŵalara na ŵacoko, ŵakwima panthazi pa cizumbe; ndipo mabuku ghakabanulika [ghakajulika]: ndipo buku linyake likabanulika, ilo ndi Buku la Umoyo: ndipo ŵakufwa ŵakeruzgika na ivyo vikalembeka mu mabuku kwakulingana na milimo yawo.” Kasi mweruzgi uyo wayowoyeka apa ninjani?
Yehova Ciuta ndiyo Mweruzgi Mulara wa ŵanthu. Nangauli vili nthena, wakutemwa kutuma yunji kuti ndiyo weruzge ŵanthu. Mwakuyana na lemba la Milimo 17:31, mpositole Paulosi wakayowoya kuti Ciuta “wali kutema zuŵa mwa ilo wamkweruzga caru mu urunji na munthu uyo wali kwimika.” Mweruzgi uyo wayowoyeka apa ni Yesu Khristu, uyo wali kuwuka ku ŵakufwa. (Yohane 5:22) Kweni kasi Zuŵa la Ceruzgo lizamwamba pawuli? Kasi nda utali wuli?
Buku la Civumbuzi likulongosora kuti Zuŵa la Ceruzgo lizamuyamba para nkhondo ya Haramagedoni yamara, peneapo Satana na caru cake cizamuŵa caparanyika.* (Civumbuzi 16:14, 16; 19:19-20:3) Para nkhondo ya Haramagedoni yamara, Satana na viŵanda vyake ŵazamuŵikika mu cizongwe kwa vilimika 1000. Pa nyengo iyi, ŵanthu ŵakukwana 144,000 ŵazamuwusa ndiposo ŵazamuŵa ŵeruzgi kucanya “pamoza na Khristu myaka [vilimika] cikwi [1000].” (Civumbuzi 14:1-3; 20:1-4; Ŵaroma 8:17) Mwantheura, Zuŵa la Ceruzgo kuti lizamuŵa la maora 24 yayi. Nda utali wa vilimika 1000.
Mu nyengo ya vilimika 1000, Yesu Khristu “wizamkweruzga ŵamoyo na ŵakufwa.” (2 Timote 4:1) “Ŵamoyo” awo ŵayowoyeka apa ni “mzinda ukuru” uwo uzamupona pa nkhondo ya Haramagedoni. (Civumbuzi 7:9-17) Mpositole Yohane wakawonaso ‘ŵakufwa…ŵakimilira panthazi pa cizumbe’ ca kweluzgirapo ŵanthu. Nga ni umo Yesu wakalayizgira, ‘awo ŵali mu malaro gha cikumbusko ŵazamupulika mazgu gha Yesu, ndipo ŵazamufumamo’ mwakuwuskika. (Yohane 5:28, 29; Milimo 24:15) Kasi ŵazamweruzgika mwakuyana na vici?
Kuyana na mboniwoni iyo mpositole Yohane wakawona, “mabuku ghakabanulika,” ndipo “ŵakufwa ŵakeruzgika na ivyo vikalembeka mu mabuku kwakulingana na milimo yawo.” Kasi ivyo vikalembeka mu mabuku agha ni ivyo ŵanthu ŵakacitanga kale? Yayi, ŵanthu kuti ŵazamweruzgika mwakuyana na ivyo ŵakacitanga pambere ŵandafwe yayi. Cifukwa wuli vili nthena? Baibolo likuti: “Uyo wali kufwa wali kurunjiskika [kufwatuka] ku kwananga.” (Ŵaroma 6:7) Antheura, awo ŵazamuwuka ŵazamuŵavya zakwananga cifukwa zizamuŵa zagowokereka. Mwantheura, mabuku agha ghakwenera ghakwimira vinthu vinyake ivyo Ciuta wakukhumba. Kuti awo ŵazamupona pa Haramagedoni na awo ŵazamuwuskika ŵazakaŵe na umoyo wamuyirayira, ŵakwenera kuzakalondezga malango gha Ciuta, kusazgapo ivyo Yehova wazamuyowoya mu nyengo ya vilimika 1000. Nga ni umo tawonera, ŵanthu ŵazamweruzgika mwakuyana na ivyo ŵazamucita mu nyengo ya Zuŵa la Ceruzgo.
Zuŵa la Ceruzgo lizamupeleka mwaŵi ku ŵanthu ŵanandi kuti ŵazakasambire khumbo la Ciuta na kucita ivyo iyo wakukhumba. Ici cikulongora kuti kuzamuŵa nchito yikuru ya kusambizga ŵanthu. Nadi pano, ‘ŵanthu ŵenecaru ŵazamusambira urunji.’ (Yesaya 26:9) Ndipouli, ni wose yayi awo ŵazamutemwa kucita khumbo la Ciuta. Lemba la Yesaya 26:10 likuti: ‘Nanga citemwa cilongoreke ku muheni, kuti wakusambira urunji cara; mu caru cakunyoroka iyo wakucita ubendezi ndipo ntha wakuwona ucindami wa Yehova.’ Ŵaheni wose ŵazamukomeka mu Zuŵa la Ceruzgo.—Yesaya 65:20.
Para Zuŵa la Ceruzgo lamara, ŵanthu awo ŵazamupona ŵazamuŵa “ŵamoyo” nadi pa nyengo iyi cifukwa ŵazamuŵa ŵarunji. (Civumbuzi 20:5) Mu Zuŵa la Ceruzgo, ŵanthu ŵazamuzgoka ŵarunji, kuyana na umo vikaŵira pakwamba. (1 Ŵakorinte 15:24-28) Pamanyuma pake, pazamuŵa ciyezgo caumaliro. Satana wazamusutulika ndipo wazamuzomelezgeka kuyezga ŵanthu kaumaliro. (Civumbuzi 20:3, 7-10) Awo ŵazamukana kunyengeka na Satana ŵazamusangwa mwakuyana na umo Baibolo likulayizgira kuti: “Ŵakunyoroka ŵamkuhara caru na kukhala mwenemumo kwandanda.” (Salmo 37:29) Zuŵa la Ceruzgo lizamuŵa thumbiko ku ŵanthu ŵakugomezgeka wose!
* Pakuyowoya za Haramagedoni, wonani buku la Sopani Ciuta Waunenesko Yekha, cipaturo 20, na buku la Insight on the Scriptures, Buku 1, peji 594-5, 1037-8, mabuku ghose agha ngakupharazgika na Ŵakaboni ŵa Yehova.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn